Johan Borgen
Store norske leksikon,Språk og litteratur,Norsk og samisk litteratur,Norges litteratur 1900-1960
Johan Borgen var en av 1950- og 1960-tallets mest kjente norske forfatterpersonligheter, ustanselig til stede med romaner, noveller, kåserier i NRK radio og bokanmeldelser i Dagbladet. Han var redaktør for det litterære tidsskriftet Vinduet 1954–1960, bidragsyter i SF's partiorgan Orientering og dessuten aktiv som dramatiker og teaterinstruktør. Før krigen arbeidet han som journalist i Dagbladet (1923–1941), avbrutt av noen år i Morgenbladet (1928–1930).
Tematikk Borgen var tidlig sterkt inspirert av Knut Hamsun, men han utviklet seg til å bli en original humorist og en følsom prosalyriker. Spørsmål omkring identitet – Hvem er jeg? Hva er et jeg? Hvordan henger et jeg sammen over tid? Er jeg én eller mange? – var hans standardtema. Dette er spesielt utforsket i trilogien om Wilfred Sagen i Lillelord (1955), De mørke kilder (1956), Vi har ham nå (1957) og i det mer høymodernistiske romaneksperimentet Jeg (1959). I Borgens romaner og noveller er det i de fine stemningene og mellommenneskelige nyansene man finner seg selv og mister seg selv. Han var en mester i å frembringe halvbevisste tilstander, tankeganger som deler seg i to, tre eller flere nivåer av åndsnærværelse som flyter frem og tilbake i hverandre – grensetilstander mellom søvn og våkenhet. De beste novellene er stemningsmettede analyser av avgjørende øyeblikk for erkjennelse og beslutning. Natt og dag I, Sommerhuset, Kråkene og Elsk meg bort fra min bristende barndom er gode eksempler. Forfatterskap Borgen debuterte i 1925 med novellesamlingen Mot mørket, men var før krigen kanskje aller mest kjent for sine små petitartikler på side 3 i Dagbladet, skrevet under psevdonymet Mumle Gåsegg. Noen av artiklene ble samlet i bøkene Betraktninger og anfektelser (1932) og Seksti Mumle Gåsegg (1936). De lar seg ofte kjenne igjen allerede på det muntre anslaget: «Man lever i fare for å dø. En taksten kan løsne i stormen, en full chauffør kan få lyst på en i vrimmelen.» «De første jaktmeldinger innløper i dag fra Meråker. En jeger fra Beitstad har nedlagt et kull bestående av mann, kone og et par barn.» Leser man Borgens litterære journalistikk, får man et godt bilde av hvordan det var å leve i Norge på denne tiden, på gater og torg, i skjærgården og skogen, hjemme og i Dagbladet. Epistlene fra 10. april 1940 og utover er berømte på en annen måte, siden Borgen dobbeltkommuniserte med leserne bak den tyske sensurens rygg. Med novellesamlingen Hvetebrødsdager (1948) fikk Borgen sitt store kunstneriske gjennombrudd, og han fulgte opp med Noveller om kjærlighet (1952) og Natt og dag (1954). Lillelord (1955), Borgens selvbiografiske roman om seg selv som ung gutt omkring krigsutbruddet i 1914, er hans aller mest kjente bok. Boken åpner med et juleselskap på beste vestkant, der den unge Wilfred Sagen etablerer sin veslevoksne «identitet», sjarmerende og ufordragelig på samme tid. Han har hyperreflektert motstand mot å bli fanget inn av de voksnes forventninger og roller, men er fullt i stand til å spille alle disse rollene med kjølig og ironisk perfeksjon. Romantrilogien følger Sagen frem til andre verdenskrig, og den gir Borgen rik anledning til å utforske sine mørke sider og negative muligheter. Mange av Borgens radiokåserier er kommet i bokform. Viktigst her er erindringene om egen barndom samlet i Barndommens rike (1965), med klare og interessante overlappinger til boken om Lillelord. Borgens bøker er oversatt til mer enn 30 språk. Han fikk kunstnerlønn fra 1958, Doblougprisen i 1965 og Nordisk råds litteraturpris i 1967 for Nye noveller. Fra 1934 var han gift med Annemarta Borgen, kjent blant annet for Urtehagen på Knatten (1974) og boken om samlivet med sin ektemann Deg (1981). Johan Borgen er far til blant andre forfatteren Brett Borgen. Utgivelser  Når alt kommer til alt, 1934.  Lille dommedag, pseudonym Jørgen Hattemaker, 1935  Ingen sommer, utgitt på svensk i 1944, på norsk i 1946.   Kjærlighetsstien, 1946.   Jenny og påfuglen, 1949  Lillelord, 1955.   De mørke kilder, 1956.   Vi har ham nå, 1957.   Jeg, 1959.   Sorry Boy, pseudonym Ola Ullern, 1961.  Blåtind, 1964.   Den røde tåken, 1967.  Min arm, min tarm, 1972.   Den store havfrue, 1973.   Eksempler, 1974. Tittel År     Mot mørket 1925   Barnesinn 1937   Hvetebrødsdager 1948   Noveller om kjærlighet 1952   Natt og dag 1954   Nye noveller 1965   Trær alene i skogen 1969   Lykke til! 1974   I dette rom 1975 Tittel År     Kontorchef Lie 1936   Høit var du elsket 1937   Mens vi venter 1938   Andersens 1940    Akvariet (skuespill/hørespill) 1947   Vikinger og Eventyr 1949   Frigjøringsdag 1963       Tittel År    Betraktninger og anfektelser (av Mumle Gåsegg) 1932   Seksti Mumle Gåsegg 1936    Det nytter (pseudonym Helge Lind) 1943   Nordahl Grieg 1945   Dager på Grini 1945    Far, mor og oss (av Mumle Gåsegg) 1945   Reidar Aulie 1946   Danmark dejligst –? 1959   Innbilningens verden 1961   Barndommens rike 1965   Ord gjennom år 1966   Bagateller 1967   Alltid på en søndag – Seksti søndagsposter 1968   Mitt hundeliv 1971   Notater fra hverdagen 1975    Borgen om bøker (to bind) 1977   Fire foredrag, rammet inn av Annemarta Borgen 1984    En rekke hørespill og skuespill (radio- og fjernsynsteater) er ikke utgitt i bokform og er heller ikke med i denne oversikten. Les mer i Store norske leksikon Johan Borgen i Norsk biografisk leksikon Litteratur Birn, Randi: Johan Borgen, 1977, isbn 82-05-09287-7 Borgen, Annemarta: Deg, 1981 Christensen, Bente: Johan Borgens Lillelord: en studie i kreativitet og kommunikasjon, 1993 Folkedal, Kåre: Om Lillelord av Johan Borgen, 1997 Haaland, Arild: «Lillelord, eller friheten som baklås» i Birkeland, Bjarte mfl., red.: Nazismen og norsk litteratur, 2. utg., 1995, 352-64, isbn 82-00-22406-6 Haavardsholm, Espen: Øst for Eden: en biografi om Johan Borgen, 2. utg., 2001, isbn 82-05-27847-4 Heggelund, Kjell: Fiksjon og virkelighet, 1966, 73-101 (om Jeg) Hvenekilde, Anne: Om Johan Borgens noveller, 1968 Ringnes, Haagen: Johan Borgen – har vi ham nå?, 1993 Rottem, Øystein: Norges litteraturhistorie, b. 6: Fra Brekke til Mehren, 1995, isbn 82-02-15476-6 Synnes, Martin & Jan Erik Vold, red.: Johan Borgen : 1902-1962, 1962